Knarvik ferdig i Glimt: - Føler meg urettferdig behandlet
Av Kjetil R. Anda - Jeg er jo ikke dum, og kunne ikke gå en hel sesong uten å spille. Situasjonen var uholdbar, forteller Knarvik til VG. Knarvik slet tungt i fjor med skade, og fikk ikke mer enn 17 minutter på banen for de helgule. Han la ned mye tid og krefter for å bli frisk til tippeligastart, men føler selv at han ikke har fått muligheten. - Jeg følte meg som siste hjul på vogna i et lag jeg ikke var en del av. Jeg fikk hverken mulighet til å spille eller trene, og da tenkte jeg at jeg ikke hadde mye å bidra med, sier den nå kontraktløse midtbaneveteranen. Det var nettopp arbeidet med å komme tilbake som gjorde at Knarvik ønsket seg en ny mulighet. - Jeg tror få vet hvor alvorlig skaden var, og hvor mye jeg la ned for å komme tilbake. Da jeg endelig ble frisk, fikk jeg heller ikke spille. Jeg hadde fortjent en mulighet, mener han. - Ikke god nok Trener Jan Halvor Halvorsen er ikke enig i at Knarvik ikke har fått sjansen. - Det er en vurdering jeg som trener må ta. Vi har kjørt en del internmatcher og jeg har hele tiden vært ærlig med Tommy på hvordan ting så ut med tanke på framtidsplanen, forteller Halvorsen til VG. På spørsmål om Knarvik er god nok, svarer Halvorsen følgende: - Men tenk selv da, hvem skal Knarvik danke ut? Utfordringen er at han ikke er god nok. Vi har hatt en god dialog hele tiden, sier han. Flere er misfornøyde Ved siden av Tommy Knarvik, forsvant også Vegard Båtnes Braaten fra Glimt i går. Spissen går på et lån til Alta fram til 1. august. Også han føler at han ikke fikk sjansen. - Vi kjørte samme ellever i hele vinter, og de kampene hvor jeg har kommet inn byttet vi hele laget. Jeg skulle gjerne spilt med førsteelleveren for å vise hva jeg kan, forteller Braaten til VG. Han sier han helst skulle vist seg fram med spillere som Trond Olsen, Papa Ndiaye og Dane Richards. Konkurransen mot Ibba Laajab på spissplass ble for tøff for Braaten. - Er laget i Glimt forhåndsbestemt? - Jeg skal ikke uttale meg så mye om det. Vi har mange gode spillere som sitter på benken, slår han fast. - Ingen liker benken Trener Halvorsen understreker at det er de beste som får spille. - Det er en ting man kan gjøre for å komme inn på laget, og det er å vise at man er god nok. Jeg har hele tiden hatt en god dialog med både Tommy Knarvik og Vegard Braaten på hva som var framtidsplanene, sier Halvorsen, som mener at situasjonen ikke er ulik i Glimt sett fra andre klubber. - Det er ingen som liker å sitte på benken, slår han fast. - Never change a winning team Braaten spilte i fjor tre kamper fra start og ble byttet inn i 17. På den tiden rakk han å score syv mål for de helgule. - Jeg har spilt bra de kampene jeg har fått sjansen. Jeg skulle gjerne spilt mer, men slik er fotballen, sier han før han legger til: - Det er noe som heter «Never change a winning team». Jeg kan ikke si at klubben gjorde noe feil i fjor da vi vant med 15 poeng. Jeg kan ikke klage på det, innrømmer han. Knarvik i tenkeboksen Tommy Knarvik går en usikker framtid i møte. Han legger ikke skul på at han ønsker å fortsette med fotballen, og han mener tippeliganivået er inne. - Absolutt. Det er fotball jeg ønsker å drive med og jeg jobber nå med forskjellige ting uten å kunne kommentere det nærmere. Vestlendingen har ikke vært i kontakt med andre klubber ennå, men mener at ting kan skje fort. - Ting skjer fra dag til dag. Det er fotball jeg er flink til, og det er det jeg vil drive med, sier Knarvik som spås en trenerkarriere i framtiden av trener Halvorsen.
Tommy Knarvik (34) terminerte i går kontrakten med Bodø/Glimt og avsluttet samarbeidet umiddelbart.